CLT τριών στρώσεων από πεύκο.
Η **σταυρωτή επικολλητή ξυλεία** (αγγλ. **C**ross **l**aminated **t**imber), ευρύτερα γνωστή ως **CLT**, είναι νέο δομικό προϊόν ξύλου για την κατασκευή ξύλινων κτιρίων. Τα ξύλινα κτίρια είναι μια νέα οικολογική τάση στην κεντρική Ευρώπη και τον Καναδά και το προϊόν CLT αποτελεί εναλλακτική λύση για πράσινη δόμηση -με βάση το ξύλο- κατάλληλη να αντικαταστήσει ή να συμπληρώσει άλλα δομικά υλικά, λ.χ. το σκυρόδεμα και τον χάλυβα. 

Το ξύλινο κτίριο Mjøstårnet -στην πόλη *Brumunddal* της Νορβηγίας- είναι το πιο ψηλό ξύλινο κτίριο του κόσμου.

Γενικά
------

Το ακρωνύμιο CLT προκύπτει από τα αρχικά των αγγλικών λέξεων *Cross Laminated Timber*, που μεταφράζεται στα ελληνικά ως επικολλητή ξυλεία -συγκολλημένη πλευρικά- η οποία φέρει πλάκες πολλαπλών στρώσεων που συγκολλιούνται ‘χιαστί’, δηλ. σε γωνίες 90ο η μία με την άλλη. Το CLT είναι ουσιαστικά πολυστρωματικά πάνελ με μονό αριθμό στρώσεων μασίφ ξύλου (συνήθως 3, 5 ή 7). Το ίδιο προϊόν, σπανιότερα, είναι γνωστό ως *BSPH* (από τη γερμανική λέξη *Brettsperrholz*). Στη Βόρεια Αμερική αναφέρεται ως *X-lam*.

Εφεύρεση
--------

Η σταυρωτή επικολλητή ξυλεία μετράει περισσότερα από είκοσι έτη ζωής στην Ευρώπη. Το ανέπτυξε κατά τη διδακτορική του έρευνα ο Αυστριακός ερευνητής *Gerhard Schickhofer*, το 1994, στο Τεχνολογικό Πανεπιστήμιο του Γκρατς, ο οποίος και βραβεύτηκε με το βραβείο *Wallenberg*. Το 2002, η Αυστρία ήταν η πρώτη χώρα στην Ευρώπη που δημιούργησε προδιαγραφές δόμησης κτιρίων από αυτό το δομικό υλικό.

Κατοικία εξ' ολοκλήρου από υλικό CLT

Παραγωγή
--------

Σήμερα στην Αυστρία, τη Γερμανία και τη Σκανδιναβία, το υλικό δόμησης CLT έχει επεκταθεί σε οικιακές και μη οικιακές εφαρμογές, κυρίως λόγω του ότι το ξύλο είναι οικολογικό υλικό μηδενικού αποτυπώματος σε άνθρακα. Είναι χαρακτηριστικό ότι έχουν ανεγερθεί πολλά ξύλινα κτίρια (ακόμη και πολυώροφα) στην Αγγλία, τη Γαλλία, την Ιαπωνία, τον Καναδά, τη Νορβηγία, την Ιταλία, την Αυστραλία και σε άλλες χώρες. 

Στην κεντρική Ευρώπη, το CLT παράγεται κυρίως από ξυλεία ερυθρελάτης (*spruce*), και σε μικρότερο ποσοστό, από λευκή ελάτη (*Abies alba*), δασική πεύκη (*Pinus sylvestris*) και Ευρωπαϊκή λάρικα (*Larix decidua*). Λίγες ξύλινες κατασκευές υπάρχουν από είδη πλατύφυλλων, κυρίως οξιάς. Όσον αφορά τις συγκολλητικές ουσίες, σήμερα χρησιμοποιούνται κόλλες πολυουρεθάνης ενός συστατικού (PUR), μελαμινικές ρητίνες (MUF) και σπανιότερα ρητίνες φαινόλης-ρεσορκινόλης (PRF).

Παραπομπές
----------

1. ↑  «CLT (σταυρωτή επικολλητή ξυλεία): Ένα νέο προϊόν ξύλου, πολλά υποσχόμενο στις δομικές κατασκευές - Portal στο χώρο του ξύλου». *ewood.gr*. 30 Μαρτίου 2019. Ανακτήθηκε στις 4 Ιανουαρίου 2023.  Text "Portal στο χώρο του ξύλου "ignored (βοήθεια)
2. ↑  «Cross-laminated timber (CLT) - Wood products». *Stora Enso*. Ανακτήθηκε στις 4 Ιανουαρίου 2023.
3. ↑  «Cross Laminated Timber (CLT): Κερδίζει έδαφος στις κατασκευές!». *Epipleon Mag*. 18 Σεπτεμβρίου 2020. Ανακτήθηκε στις 4 Ιανουαρίου 2023.
4. ↑  «CUSTOM CARPENTRY - Cross-Laminated Timber (CLT) ή αλλιώς σταυρωτή επικολλητή ξυλεία». *SIOTIS*. 20 Απριλίου 2020. Ανακτήθηκε στις 4 Ιανουαρίου 2023.
5. ↑  «Gerhard Schickhofer receives the Marcus Wallenberg Prize». *The Working Forest*. 19 Δεκεμβρίου 2019. Αρχειοθετήθηκε από το πρωτότυπο στις 7 Δεκεμβρίου 2022. Ανακτήθηκε στις 4 Ιανουαρίου 2023.
6. ↑  «CLT: Ένα πολλά υποσχόμενο προϊόν ξύλου». *Architect*. 11 Ιανουαρίου 2022. Ανακτήθηκε στις 4 Ιανουαρίου 2023.